РЕШЕНИЕ НА КОМИСИЯТА
от 16 юни 2008 година
за освобождаване на България, Словакия и Обединеното кралство от определени задължения по прилагането на Директива 66/401/ЕИО на Съвета по отношение на Galega orientalis Lam.
(нотифицирано под номер C(2008) 2664)
(само текстовете на български, словашки и английски език са автентични)
(текст от значение за ЕИП)
(2008/462/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 66/401/ЕИО на Съвета от 14 юни 1966 година относно търговията със семена от фуражни култури (1), и по-специално член 23а от нея,
като взе предвид молбите, подадени от България, Словакия и Обединеното кралство,
като има предвид, че:
(1)
По силата на Директива 66/401/ЕИО Комисията може, при определени условия, да освободи държава-членка от задължения относно търговията със семена от фуражни култури, определени в посочената директива.
(2)
България, Словакия и Обединеното кралство подадоха заявления за освобождаване от задълженията им по отношение на Galega orientalis Lam.
(3)
По принцип семената от този вид не се размножават или търгуват в България, Словакия и Обединеното кралство. Освен това отглеждането на Galega orientalis Lam. е от минимално икономическо значение за посочените по-горе държави.
(4)
Съответните държави-членки следва да бъдат освободени от задължението за прилагане на разпоредбите на Директива 66/401/ЕИО по отношение на съответния вид, дотогава докато тези условия останат непроменени.
(5)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
България, Словакия и Обединеното кралство се освобождават от задължението за прилагане на Директива 66/401/ЕИО по отношение на Galega orientalis Lam., с изключение на член 14, параграф 1.
Член 2
Адресати на настоящото решение са Република България, Словашката република и Обединеното кралство Великобритания и Северна Ирландия.
Съставено в Брюксел на 16 юни 2008 година.